Retsmedicinske undersøgelser af den skuddræbte teenager Servet Abdija bekræfter, at han blev ramt seks gange.

Skuddene er affyret fra nært hold og angiveligt fra et enkelt våben, oplyser Københavns Politi fredag middag.

- Vi er ikke færdige med de endelige undersøgelser, men obduktionen bekræfter den første antagelse: At han er ramt af seks skud, siger efterforskningsleder Hans Erik Raben.

Af hensyn til den videre efterforskning ønsker han ikke at oplyse, hvor og hvordan den 16-årige er ramt.

Fire dage efter den brutale nedskydning, der fandt sted ved den dræbtes hjem på ydre Nørrebro, har politiet modtaget 112 henvendelser fra borgere.

Læs også : Efter skuddrab på 16-årig: Klubber hjælper unge i sorg

- De første afhøringer bekræfter os i vores første antagelse om, at drabet ikke har noget med bandekonflikten at gøre. Det bekræfter os i, at vi er godt på vej, siger Hans Erik Raben.

I dagene efter forbrydelsen har politiet appelleret til særligt børn og unge om at bidrage til opklaringen. Flere har allerede lyttet til opfordringen, men ifølge Hans Erik Raben er de afgørende vidner endnu ikke dukket op.

Blandt andet håber politiet på at høre fra flere af de unge, der tilsyneladende opholdt sig i nærheden af drabsstedet på aftenen for drabet.

- Ud fra vores efterforskning kan vi se og høre, at der stadig er en del unge med viden om det her. De ved, hvad baggrunden for drabet er, og hvad der er gået forud. Der er også nogle, som ligger inde med helt konkret viden om, hvem drabsmændene er, siger efterforskningslederen.

Sagen kort • Det var mandag aften omkring klokken 21, at Servet Abdija blev dræbt af skud foran sit hjem i Ragnhildgade på ydre Nørrebro. Om aftenen havde han været ude at spille bold med at par kammerater.

• Efter drabet er en gruppe unge set flygte fra stedet. Det er uklart, om der er tale om to, tre, fire eller muligvis fem personer. Politiet hælder dog til tre.

• Ikke langt fra stedet holdt en mellemstor og mørk bil tilsyneladende og ventede på dem.

• Endnu har politiet hverken fundet flugtbil eller gerningsvåben.